बस की चपेट में आने से 1 युवक की मौत, 2 गंभीर, आधे घंटे चक्काजाम
घटना के बाद बस छोड़कर ड्रायवर फरार,
युवक की लाश दो घंटे तक बस के नीचे दबी रही
भास्कर न्यूज। बालोद
शुक्रवार को ग्राम पड़कीभाट बायपास मोड़ पर शाम 7.45 बजे बस की चपेट में आने से बाइक चालक पड़कीभाट निवासी 32 वर्षीय चेतन ठाकुर की मौके पर मौत हो गई।
वहीं दो युवक 18 वर्षीय विजय ठाकुर व 20 वर्षीय तारेश निषाद गंभीर रूप से घायल हो गए। घटना के बाद ग्रामीणों ने आधे घंटे तक किया चक्काजाम कर दिया। घटना के बाद बस छोड़कर ड्राइवर फरार हो गया। वहीं युवक की लाश दो घंटे तक बस के नीचे दबी रही। रात 8 बजे ग्रामीणों ने थाने में फोन से सूचना दी। लेकिन आधे घंटे बाद भी पुलिस टीम मौके पर नहीं पहुंची। ग्रामीण आक्रोशित हो गए और सड़क पर ही हंगामा करने लगे। चक्के के नीचे दबी लाश को निकालने में पुलिस को काफी मशक्कत करनी पड़ी। मृतक की लाश का पोस्टमार्टम शनिवार को किया जाएगा। दूसरी तरफ पिता के मुआवजे की मांग पर शनिवार को निर्णय लिया जाएगा।
तीनों युवक पड़कीभाट से किसी निजी काम से बालोद जा रहे थे। वहीं यात्री बस बालोद से दुर्ग की ओर जा रही थी। प्रत्यक्षदर्शी ग्रामीणों ने बताया कि बस गलत साइड में चल रही थी, युवक अपने साइड पर थे। बस चालक तेज रफ्तार में आया और बाइक को सामने से टक्कर मार दिया। यह हादसा बायपास मार्ग के कुछ ही दूरी पर हुआ। घटना के बाद बस चालक फरार तो हो गया लेकिन यात्रियों की परेशानी बढ़ गई।
जानिए एेसे हुआ हादसा
हेलमेट पहनता तो बच जाती चालक की जान
घटना के बाद एक कारण ये भी सामने आया कि बाइक चालक युवक हेलमेट नहीं पहना था, अगर वह हेलमेट पहना होता तो शायद उसकी जान बच जाती। घटना में युवक का सिर बुरी तरह से कुचला गया था। जिसके कारण मौके पर ही उसने दम तोड़ दिया। वहीं बाइक के पीछे बैठे दोनों युवक सड़क किनारे गिर गए।
रात 7.45 से 8.15 बजे तक चक्काजाम किया
आक्रोशित ग्रामीणों ने बालोद-दुर्ग मार्ग पर रात 7.45 से 8.15 बजे तक चक्काजाम कर दिया। राहगीर दूसरे रास्ते से जाते रहे। आधे घंटे के बाद जब टीआई पहुंचे तो समझाईश के बाद ग्रामीणों ने सड़क का आधा हिस्सा छोड़ दिया और दुर्घटनाग्रस्त बस के सामने हंगामा करते रहे। रात 9.30 बजे तक भी गांव में तनाव की स्थिति रही। बालोद से पुलिस फोर्स रवाना हुई। जो रात 10 बजे तक गांव में शांति व्यवस्था बनाने में जुटे रहे।
दूसरे बस में बैठकर यात्री पहुंचे गंतव्य स्थान
आक्रोशित ग्रामीणों की भीड़ ने बस को घेर लिया। सभी यात्रियों को बस से उतार दिया गया। यात्री दूसरे बस का सहारा लेकर अपने गंतव्य स्थान तक पहुंचे। इधर दोनों घायल युवकों को निजी वाहन से जिला अस्पताल लाया गया। जहां दोनों की हालात गंभीर है। दोनों के हाथ पैर व सिर में चोट लगी है।
रोजी-मजदूरी करके जीवन चलाता रहा है मृतक चेतन
घटना से आक्रोशित ग्रामीण सड़क से हटने का नाम नहीं ले रहे थे। पुलिस की आधे घंटे की समझाईश के बाद ग्रामीण शांत हुए। सरपंच पुरूषोत्तम यादव ने कहा कि चेतन रोजी मजदूरी करके परिवार चलाता था। बस चालक की लापरवाही से यह हादसा हुआ। प्रशासन से उचित मुआवजा मिलना चाहिए।
मृतक के पिता ने की मुआवजे की मांग
मृतक चेतन के पिता रमेशर सहित अन्य ग्रामीण प्रशासन से मुआवजा की मांग करने लगे, लेकिन रात 9 बजे तक प्रशासन की ओर से कोई नहीं आया। टीआई प्रेमचंद साहू घटनास्थल का जायजा लेने अकेले पहुंचे थे, बाद में उनकी टीम लाश का पंचनामा करने पहुंची। बिना मुआवजा घोषणा किए ग्रामीण सड़क से हटने तैयार नहीं थे।
घायल तारेश निषाद का इलाज कर रहे डाक्टर।
मृतक के भाई विजय ठाकुर को दाखिल किया गया.
hin_Deva hne_Deva hin_Deva bho_Deva hin_Deva hin_Deva hin_Deva bho_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva